סְתָו



	
	סְתָו
	




גְּשָׁמִים וּגְשָׁמִים, גַּם בַּיּוֹם וְגַם בַּלַּיְלָה.
עֲנָנִים מְכָסִּים אֶת הַשָּׁמַיִם, וְהַשָּׁמַיִם כֵּהִים. אַיֵּךְ,
הַשֶּׁמֶשׁ, הַחַמָּה? הַשֶּׁמֶשׁ מִתְחַבְּאָה. רוּחוֹת קָרוֹת נוֹשְׁבוֹת
מִכָּל עֵבֶר, וְהָעֵצִים עוֹמְדִים עֵירֻמִּים. הַשָּׂדוֹת
רֵיקִים.

– אִילָנוֹת, אִילָנוֹת, אַיֵּה פֵּרוֹתֵיכֶם הַמְּתוּקִים וַעֲלֵיכֶם הַיְרֻקִּים?

– נָשְׁרוּ־נָשְׁרוּ גַם הַפֵּרוֹת גַם הֶעָלִים. אֶת
הַפֵּרוֹת אָסְפוּ הָאֲנָשִׁים, אָכְלוּ מֵהֶם, שָׂמוּ אוֹתָם בַּמַּרְתֵף,
וְהֶעָלִים – הִנֵּה הֵם מִתְגּוֹלְלִים עַל הָאָרֶץ צְהֻבִּים
וְנוֹבְלִים.

– וְאַתֶּם, שָׂדוֹת, הִנֵּה כָּכָה רֵיקִים אַתֶּם,
אַיֵּה קָמַתְכֶם הַגֵּאָה, קָמַתְכֶם הַמְּלֵאָה? וְהַפְּרָחִים וְכָל
הַצְּמָחִים?

– אֶת הַקָּמָה נָשָׂא הָאִכָּר, הַפְּרָחִים נָבְלוּ,
רֵיקִים אֲנַחְנוּ וְאֵין לָנוּ כֹּל! רַק הַגֶּשֶׁם מְטַפְטֵף וְהָרוּחַ
מְנַשֵּב וּמַכֶּה בָּנוּ.

– סְנוּנִיּוֹת, סְנוּנִיּוֹת! כָּכָה רַבּוֹת, כָּכָה קַלּוֹת אַתֶּן, לְאָן אַתֶּן כֻּלְּכֶן?

– לְאֶרֶץ־יִשְׂרָאֵל! קַר לָנוּ פֹּה, הָרוּחוֹת
הַקָּרוֹת – אֶת הַקִּנִּים הֵן הוֹרְסוֹת, אֶת הַנּוֹצוֹת הֵן נוֹשְׂאוֹת,
וְעָפוֹת אֲנַחְנוּ יַחַד, לְבַל נֵתַע וּלְבַל נֵעָצֵב בַּדֶּרֶךְ.
שָׁלוֹם לָכֶם, שָׁלוֹם!

הִנֵּה הֵן הַחֲסִידוֹת! הַחֲסִידוֹת וְרַגְלֵיהֶן הָאֲרֻכּוֹת וְהַדַּקוֹת.

– גַּם אַתֶּן, חֲסִידוֹת, תַּעֲזֹבְנָה אוֹתָנוּ?

– תּוּק תּוּק! גַּם אֲנַחְנוּ. הַדֶּרֶךְ רְחוֹקָה וְרַבָּה, שָׁלוֹם לָכֶם, שָׁלוֹם!

כָּזֶה הוּא הַסְּתָו! אָבַל נָבָל הַכּל. שָׁבַת גִּיל וְעֹנֶג.

גַּם הַיְלָדִים הָלְכוּ מִכָּאן. הַאִם גַּם אַתֶּם, יְלָדִים, אֶל הָאֲרָצוֹת הַחַמּוֹת הֲלַכְתֶּם?…

– מַסִּיקִים אֶת הַתַּנּוּרִים בַּבַּיִת, גַּם בְּגָדִים
חַמִּים תָּפְרוּ לָנוּ לְרֹאשׁ־הַשָּׁנָה. הַגְּדוֹלִים עוֹטְפִים
טַלִּיתוֹת, וּבָאִים לְבֵית־הַתְּפִלָּה. וְאָנוּ הַקְּטַנִּים שׁוֹמְעִים
אֶת שִׁירַת הַחַזָּן וְאֶת קוֹל הַשּׁוֹפָר. בְּרֹאשׁ־הַשָּׁנָה
תּוֹקְעִים בְּשׁוֹפָר: תְּקִיעָה, שְׁבָרִים וּתְרוּעָה.







את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/40934